Ég hlakka alltaf til að mæta á landsfundi og flokksráðsfundi Sjálfstæðisflokksins . Ekki verða þeir sem þar komu saman sakaðir um hugsjónaleysi eða tilraunir til að forðast nýjar hugmyndir , skiptast á skoðunum eða takast á með rökræðu . Um 20 hugveitur – hringborð – tóku fyrir afmörkuð málefni en fókusinn var á orkumál og ríkisrekstur . Afraksturinn endurspeglast í stjórnmálaályktun fundarins en um leið var lagður traustur grunnur að starfi málefnanefnda flokksins fyrir landsfund á komandi ári . Sjálfstæðisflokkurinn hefur verið í ríkisstjórn frá 2013 . Frá þeim tíma hefur margt breyst til betri vegar á Íslandi og árangurinn er óumdeildur : • Skuldir ríkissjóðs hafa lækkað um 320 milljarða króna á árunum 2013 til ársloka 2019 . • Miðgildi kaupmáttar ráðstöfunartekna hefur aukist um 27% á milli 2013 og 2018 . • Tekjuskattur einstaklingar hefur lækkað um 25 milljarða . Skatturinn lækkar um 21 milljarð á ársgrunni á næstu tveimur árum . • Tryggingagjald hefur lækkað um 18 milljarða og lækkar enn frekar á næsta ári . • Almenn vörugjöld hafa verið felld niður . • Framlög til heilbrigðismála hafa hækkað um 51% að raunvirði . • Framlög til almannatrygginga hafa hækkað um 76% að raunvirði . • Vextir eru í sögulegu lágmarki og eru 1,9 prósentustigi lægri nú en þeir voru í árslok 2013 . Þótt hægt sé að gleðjast yfir góðum árangri á umliðnum árum eru mörg verk óunninn . Í stjórnmálum er nauðsynlegt að halda til haga því sem vel hefur verið gert en það er jafnvel enn mikilvægara að átta sig á þeim verkefnum sem þarf að ráðast í og viðurkenna að ekki hafi náðst árangur á öllum sviðum . Kerfið of flókið Í skýrslu OECD um Ísland sem kynnt var síðastliðinn mánudag kemur fram að efnahagslífið sé heilbrigt , jöfnuður óvíða meiri og staða ríkissjóðs traust . Sérfræðingar stofnunarinnar eru bjartsýnni á gang efnahagsmála næstu misserin en einkennt hefur umræðuna hér á landi . Auðvitað þurfum við ekki erlenda sérfræðinga til að segja okkur hið augljósa . Staðan er góð – jafnvel öfundsverð fyrir margar þjóðir – en við getum gert betur . Margar ábendingar OECD eru þarfar og næstum augljósar . Aðrar eru umdeilanlegar . Að mati sérfræðinga OECD er regluverk hér á landi óþarflega íþyngjandi . Stjórnsýslan búi til þröskulda fyrir ný fyrirtæki og hefti nýsköpun . Einfalda eigi rekstrarumhverfi fyrirtækja , sérstaklega í þjónustu - og flutningsgreinum og draga úr hindrunum fyrir beinni erlendri fjárfestingu . Samhljómur er í gagnrýni OECD á regluverk og starfsumhverfi fyrirtækja og stjórnmálaályktunar flokksráðsfundar Sjálfstæðisflokksins , en þar segir að skattkerfi og regluverk atvinnulífsins eigi að vera einfalt og sanngjarnt : „ Með sameiningu eftirlitsaðila , útvistun verkefna og einföldun regluverks styrkist samkeppnishæfni íslenskra fyrirtækja , verð til neytenda getur lækkað , svigrúm til hærri launa eykst og stuðlað er að aukinni hagkvæmni , framleiðni og skilvirkni í atvinnulífinu . “ Engum á að koma á óvart að sjálfstæðismenn vilji að „ ríkið dragi sig út úr rekstri á fjármálamarkaði “ né að ráðist verði „ í frekari sölu á hlutum ríkisins í öðrum fyrirtækjum sem eru í samkeppnisrekstri “ : „ Við endurskoðun samkeppnislaga er nauðsynlegt að búinn verði til skilvirkur farvegur fyrir einkaaðila til að verjast óréttlátri og ósanngjarni samkeppni opinberra aðila . Samkeppnislög eiga að byggjast á þeirri grunnhugsun að hlutverk samkeppnisyfirvalda sé að stuðla að eðlilegri og sanngjarnri samkeppni á mörkuðum með hagsmuni neytenda og atvinnulífsins að leiðarljósi . Við endurskoðun laganna skal því lögð áhersla á leiðbeinandi hlutverk Samkeppniseftirlitsins . “ Flokksráðið er skýrt : Kerfið er of flókið og það verður að stokka upp spilin . Draga á ríkið út úr samkeppnisrekstri og tryggja sanngirni á markaði . Forsenda þess að við náum árangri í þessum efnum er að við kjörnir fulltrúar Sjálfstæðisflokksins viðurkennum að okkur hefur miðað lítt áfram og jafnvel færst aftur á bak á undanförnum árum . Eitt stærsta verkefni komandi missera og ára er að einfalda allt regluverk og gera það skilvirkara ; draga úr kostnaði og auka samkeppnishæfni atvinnulífsins . Við getum orðað þetta skorinort : Gera lífið einfaldara , þægilegra og ódýrara . Ráðherrar Sjálfstæðisflokksins hafa þegar brett upp ermarnar . Í atvinnuvegaráðuneytinu , undir forystu Þórdísar Kolbrúnar Reykfjörð Gylfadóttur og Kristjáns Þór Júlíussonar , er uppskurður í undirbúningi og hefur tímasett aðgerðaráætlun þegar verið kynnt í ríkisstjórn . Í umræðum um stefnuræðu forsætisráðherra tilkynnti Kristján Þór Júlíusson , sjávarútvegs - og landbúnaðarráðherra , að fyrsti áfangi í einföldun regluverksins kæmi til framkvæmda innan nokkurra vikna : „ Við ætlum að endurskoða leyfisveitingar , einfalda stjórnsýslu og endurmeta hlutverk og nauðsyn nefnda sem heyra undir ráðuneytið . Við tökum til heildarendurskoðunar eftirlitsreglur sem heyra undir ráðuneytið með það að markmiði að einfalda og lágmarka nauðsynlega reglubyrði . Við ætlum að spyrja grundvallarspurninga um hlutverk stjórnvalda . Við munum leggja áherslu á útvistun verkefna og höfnum aldagömlum hugmyndum um að opinberar stofnanir og fyrirtæki séu bundin af því að eiga lögheimili í steinsteypu í Reykjavík . En um leið göngum við úr skugga um að fjármunum íslenskra skattgreiðenda , fyrirtækja og almennra launamanna , kennara , skrifstofufólks , sjómanna , bænda og annarra launþega sé vel varið . Ég er sannfærður um að afrakstur þessarar vinnu verði öflugri og einfaldari stjórnsýsla til hagsbóta fyrir almenning og atvinnulíf . Allir munu njóta góðs af , almenningur og fyrirtæki , ríkissjóður og sveitarfélögin . “ Með skýr markmið að leiðarljósi eru góðar líkur á að árangur náist . Þegar búið er að grisja reglugerðarfrumskóginn og koma böndum á eftirlitsiðnaðinn , verður líf allra landsmanna þægilega og lífskjörin betri . Og þá geta allir hlakkað til morgundagsins , eins og sagði í yfirskrift flokksráðsfundar Sjálfstæðisflokksins . „ Óli Björn er þingmaður Sjálfstæðisflokksins í Suðvesturkjördæmi og formaður efnahags - og viðskiptanefndar Alþingis . Það sem er öllum náttúrulegt „ Þar sem öllum mönnum er náttúrulegt að vera frjálsir , jafnir hver öðrum og sjálfstæðir , má ekki svipta neinn mann þessum réttindum og setja hann undir lögsögu annars , án þess hann veiti til þess samþykki sitt . " John Locke